เปิดหมู่บ้าน ชุมชนท่องเที่ยว OTOP นวัตวิถี บ้านนาน้อยเจริญ ส่งเสริมการท่องเที่ยวภายในชุมชน
เปิดหมู่บ้าน "ชุมชนท่องเที่ยว OTOP นวัตวิถี" บ้านนาน้อยเจริญ ส่งเสริมการท่องเที่ยวภายในชุมชน
 
ที่บ้านนาน้อยเจริญ หมู่ที่ 14 ตำบลสำโรงปราสาท อำเภอปรางค์กู่ จังหวัดศรีสะเกษ นายสมบุญ วงศ์วัชรานนท์ นายอำเภอปรางค์กู่ เปิดโครงการ "ชุมชนท่องเที่ยว OTOP นวัตวิถี" กิจกรรมส่งเสริมการท่องเที่ยวภายในชุมชน โดยมีนางรักพันธุ์ ทุมแสน พัฒนาการอำเภอปรางค์กู่ กล่าวรายงาน พร้อมหัวหน้าส่วนราชการ ภาครัฐ ภาคเอกชน ที่เกี่ยวข้อง และคณะสื่อมวลชนทั้งจากส่วนกลางและภูมิภาค ร่วมพิธีเปิดในครั้งนี้
 
นายสมบุญ วงศ์วัชรานนท์ นายอำเภอปรางค์กู่ กล่าวว่า โครงการ "ชุมชนท่องเที่ยว OTOP นวัตวิถี" กิจกรรมส่งเสริมการท่องเที่ยวภายในชุมชนครั้งนี้ เป็นกิจกรรมที่จัดขึ้นตามที่ทางรัฐบาลมีนโยบายส่งเสริมการท่องเที่ยวเมืองหลักและเมืองรอง โดยเฉพาะเมืองรอง มีการส่งเสริมการท่องเที่ยวโดยชุมชน เนื่องจากมีความสำคัญต่อการสร้างรายได้เพื่อพัฒนาประเทศ

สำหรับอำเภอปรางค์กู่ จังหวัดศรีสะเกษ เป็นอำเภอที่มีผลิตภัณฑ์ชุมชนที่เกิดจากภูมิปัญญาท้องถิ่นของคนในชุมชน สามารถพัฒนาผลิตภัณฑ์ให้มีคุณภาพและมาตรฐาน สร้างการยอมรับเข้ารับการพัฒนาศักยภาพการเป็นผู้ประกอบการที่ดี พัฒนาทักษะการผลิต การออกแบบผลิตภัณฑ์ บรรจุภัณฑ์ สร้างตราสินค้า เรื่องราวผลิตภัณฑ์ ทำให้ผลิตภัณฑ์ชุมชนที่เป็นภูมิปัญญาไทยได้รับการยอมรับ สามารถสร้างงาน สร้างรายได้ให้กับคนในชุมชน
 
ด้านนางรักพันธุ์ ทุมแสน พัฒนาการอำเภอปรางค์กู่ กล่าวว่า การจัดกิจกรรมส่งเสริมการท่องเที่ยวภายในชุมชนในครั้งนี้ เป็นการประชาสัมพันธ์เพื่อเชิญชวนนักท่องเที่ยวให้มาเที่ยว "ชุมชนท่องเที่ยว OTOP นวัตวิถี" ที่ดึงเสน่ห์จากวิถีชีวิต วัฒนธรรม ภูมิปัญญาพื้นบ้าน และความคิดสร้างสรรค์แปลงเป็นรายได้ เกิดการปรับปรุงระบบเพื่อการเป็นเจ้าบ้านที่ดี และเชื่อมโยงการท่องเที่ยวระดับชุมชนที่มีเสน่ห์ดึงดูด และมีคุณค่าเพียงพอให้นักท่องเที่ยวเข้ามาเยี่ยมเยือน และใช้จ่ายเงินในทุกกิจกรรมของชุมชน รายได้กระจายตัวอยู่ในชุมชนทั้งหมด เป็นการพัฒนาเศรษฐกิจฐานรากที่สนับสนุนให้คนรุ่นใหม่ไม่ทิ้งถิ่นฐานออกไปหางานที่อื่น
 
สำหรับบ้านนาน้อยเจริญ มีการปรับปรุงภูมิทัศน์ จัดทำสถานที่ แลนมาร์ค สะพานไม้ไผ่ ความยาวกว่า 100 เมตร พร้อมสร้างกระท่อมมุงหญ้าคา ให้นักท่องเที่ยวได้นั่งพักสูดอากาศที่บริสุทธิ์กลางทุ่งนาท่ามกลางสายลมที่เย็นสบาย เป็นจุดเช็คอินที่มีเอกลักษณ์ที่โดดเด่น ที่ใครเข้ามาถึง บ่งบอกให้รู้ได้เลยว่า ที่นี่ "ชุมชนท่องเที่ยว OTOP นวัตวิถี" บ้านนาน้อยเจริญ นำผลิตภัณฑ์จากชุมชนเช่นผ้าไหม พืชผัก สวนครัว ขนมต้ม มาแสดงไว้ให้นักท่องเที่ยวได้ชิมรสชาติความอร่อย และชื้อเป็นของฝากติดไม้ติดมือ อีกด้วย

พร้อมทั้งอำนวยความสะดวก เพื่อเชื่อมโยงการท่องเที่ยว ไปยังจุดท่องเที่ยวในหมู่บ้านและชุมชนอื่นๆ ที่สำคัญต่างพร้อมใจกันเปิดประตู เตรียมรองรับนักท่องเที่ยว ได้เข้าเที่ยวและพักอาศัยค้างคืน เพื่อมาศึกษาและสัมผัสถึงวิถีชีวิตของชาวบ้านอย่างแท้จริง เพื่อให้เห็นถึงวัฒนธรรม ความเป็นอยู่ที่เรียบง่ายแบบเครือญาติ